Suositus

NEUVOSTON PÄÄTÖS

sen toteamisesta, että Yhdistynyt kuningaskunta ei ole toteuttanut tuloksellisia toimia 2 päivänä joulukuuta 2009 annetun neuvoston suosituksen perusteella

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen ja erityisesti sen 126 artiklan 8 kohdan,

ottaa huomioon Euroopan komission suosituksen,

sekä katsoo seuraavaa:

(1)SEUT-sopimuksen 126 artiklan mukaan jäsenvaltioiden on vältettävä liiallisia julkisen talouden alijäämiä.

(2)Eräistä Ison-Britannian ja Pohjois-Irlannin yhdistyneeseen kuningaskuntaan liittyvistä määräyksistä tehdyssä pöytäkirjassa N:o 4 olevassa 15 kohdassa määrätään, että Euroopan unionin toiminnasta tehdyn sopimuksen, jäljempänä ’SEUT-sopimus’, 126 artiklan 1 kohdan mukaista velvoitetta välttää liiallisia julkisen talouden alijäämiä ei sovelleta Yhdistyneeseen kuningaskuntaan, ellei se ota rahayksikökseen euroa. Pöytäkirjan 5 kohdassa määrätään, että Yhdistyneen kuningaskunnan on pyrittävä välttämään liiallisia julkisen talouden alijäämiä.

(3)Vakaus- ja kasvusopimuksen tavoitteena on terve julkinen talous, jolla pyritään vahvistamaan hintavakauden edellytyksiä ja saavuttamaan uusien työpaikkojen syntyä edistävä vahva ja kestävä kasvu. Vakaus- ja kasvusopimukseen sisältyy liiallisia alijäämiä koskevan menettelyn täytäntöönpanon nopeuttamisesta ja selkeyttämisestä 7 päivänä heinäkuuta 1997 annettu neuvoston asetus (EY) N:o 1467/97, joka on annettu edistämään julkistalouden liiallisten alijäämien pikaista korjaamista.

(4)Neuvosto teki 8 päivänä heinäkuuta 2008 Euroopan yhteisön perustamissopimuksen, jäljempänä ’EY:n perustamissopimus’, 104 artiklan 6 kohdan nojalla päätöksen, jonka mukaan Yhdistyneessä kuningaskunnassa oli liiallinen alijäämä, ja antoi EY:n perustamissopimuksen 104 artiklan 7 kohdan ja neuvoston asetuksen (EY) N:o 1467/97 3 artiklan mukaisesti suosituksen, jonka mukaan maan olisi pyrittävä korjaamaan liiallinen alijäämä viimeistään budjettivuonna 2009–2010. Neuvosto myös asetti tuloksellisten toimien toteuttamisen määräajaksi 8 päivän tammikuuta 2009.

(5)Neuvosto katsoi 27 päivänä huhtikuuta 2009 EY:n perustamissopimuksen 104 artiklan 8 kohdan nojalla, että Yhdistynyt kuningaskunta ei ollut toteuttanut tuloksellisia toimia neuvoston 8 päivänä heinäkuuta 2008 antaman suosituksen mukaisesti.

(6)Neuvosto antoi 2 päivänä joulukuuta 2009 SEUT-sopimuksen 126 artiklan 7 kohdan nojalla Yhdistetylle kuningaskunnalle tarkistetut suositukset, joiden mukaan Yhdistyneen kuningaskunnan pitäisi lopettaa liiallisen alijäämän tilanne viimeistään budjettivuonna 2014–2015, ottaen huomioon, että Yhdistyneen kuningaskunnan julkisen talouden rahoitusasema budjettivuonna 2009–2010 oli seurausta toimenpiteistä, joiden vaikutus oli noin 1½ prosenttia suhteessa BKT:hen, mitä voidaan pitää Euroopan talouden elvytyssuunnitelman mukaisena, ja automaattisten vakauttajien esteettömästä toiminnasta. Erityisesti suositeltiin, että supistaakseen julkisen talouden alijäämän alle 3 prosentin viitearvon suhteessa BKT:hen uskottavalla ja kestävällä tavalla Yhdistyneen kuningaskunnan olisi a) toteutettava julkisen talouden toimenpiteet budjettivuonna 2009–2010 vuoden 2010 budjetissa suunnitellulla tavalla, vältettävä julkista taloutta heikentäviä uusia toimenpiteitä ja aloitettava vakauttaminen budjettivuonna 2010–2011, jotta alijäämä saataisiin alle viitearvon viimeistään budjettivuonna 2014–2015; b) varmistettava, että julkisen talouden toimet ovat keskimäärin 1¾ prosenttia suhteessa BKT:hen budjettivuosien 2010–2011 ja 2014–2015 välisenä aikana, millä myötävaikutettaisiin myös julkisen bruttovelkasuhteen saattamiseen takaisin lasku-uralle, joka lähestyy viitearvoa tyydyttävää vauhtia, palauttamalla perusylijäämä riittävälle tasolle; c) täsmennettävä lisätoimenpiteet, joita tarvitaan liiallisen alijäämän korjaamiseksi suhdannekehityksen sen salliessa viimeistään budjettivuonna 2014–2015, ja nopeutettava alijäämän supistumista, jos taloudelliset tai finanssipoliittiset edellytykset osoittautuvat paremmiksi kuin tällä hetkellä odotetaan. Suosituksissaan neuvosto vahvisti 2 päivän kesäkuuta 2010 määräajaksi, johon mennessä tuloksellisia toimia on toteutettava asetuksen (EY) N:o 1467/97 3 artiklan 4 kohdan säännösten mukaisesti.

(7)Komissio totesi 6 päivänä heinäkuuta 2010 kevään 2010 talousennusteensa perusteella, että Yhdistynyt kuningaskunta oli toteuttanut tuloksellisia toimia neuvoston 2 päivänä joulukuuta 2009 antaman suosituksen mukaisesti ja katsoi, ettei lisätoimia liiallista alijäämää koskevassa menettelyssä näin ollen tuolloin tarvittu.

(8)Uusi arvio toimista, jotka Yhdistynyt kuningaskunta on toteuttanut liiallisen alijäämän korjaamiseksi viimeistään budjettivuonna 2014–2015 SEUT-sopimuksen 126 artiklan 7 kohdan nojalla annetun neuvoston suosituksen mukaisesti, johtaa seuraaviin päätelmiin:

–Kokonaistuotannon kasvu supistui Yhdistyneessä kuningaskunnassa merkittävästi vuosien 2008–2009 maailmanlaajuisen talous- ja finanssikriisin seurauksena, mikä vaikutti myös julkiseen talouteen. Julkisen talouden alijäämä kasvoi 10,9 prosenttiin suhteessa BKT:hen budjettivuonna 2009–2010. Tämä johtui suurelta osin tulojen pienenemisestä ja sosiaaliturvamenojen kasvusta talouden toimeliaisuuden supistumisen vuoksi, sekä hallituksen budjettivuodeksi 2009–2010 ilmoittamista finanssipoliittisista elvytystoimista. Toteutettu vakauttamissuunnitelma, joka muodostui pääasiassa menoleikkauksista, käänsi alijäämän lasku-uralle.

–Budjettivuonna 2010–2011 julkisen talouden alijäämä oli 9,1 prosenttia suhteessa BKT:hen. Tuona budjettivuonna toteutetut toimenpiteet perustuivat joulukuussa julkistettuun vuoden 2009 budjetin valmisteluraporttiin, maaliskuussa esitettyyn budjettiin ja parlamenttivaalien jälkeen kesäkuussa annettuun toiseen hätäbudjettiin. Lisäksi lokakuussa 2010 julkaistiin menoja koskeva uudelleenarviointi. Kaiken kaikkiaan toimenpiteet olivat yleensä takapainotteisia ja muodostuivat lähinnä menoleikkauksista verojenkorotusten sijaan. Budjettivuoteen 2014–2015 saakka maaliskuussa esitetyissä budjeteissa, syyskuussa annetuissa lausumissa ja menoja koskevissa katsauksissa ei merkittävästi muutettu alkuperäistä vakauttamissuunnitelmaa. Vakauttamissuunnitelma, jota toteutettiin yli viiden vuoden ajan, muodostui lähinnä huomattavista ministeriökohtaisista menoleikkauksista sekä palkkojen jäädyttämisestä ja hyvinvointimenojen supistamisesta. Tärkeimmät ilmoitetut verotukseen liittyvät toimenpiteet olivat yleisen alv-kannan korottaminen, pankkiveron käyttöönotto ja korottaminen, sosiaaliturvamaksujen korottaminen, yritysveroasteen alentaminen, ansiotuloveroon tehtävän perusvähennyksen korottaminen, alkoholiveron alentaminen ja veronkierron torjuntaan tähtäävät toimenpiteet. Budjettivuodesta 2012–2013 alkaen alijäämää supistivat myös Englannin keskuspankin osinkojen siirrot Asset Purchase Facility -rahaston välityksellä. Vakauttamistoimien tuloksena nimellinen alijäämä suhteessa BKT:hen supistui vuosittain: 7,7 prosenttiin budjettivuonna 2011–2012, 7,6 prosenttiin budjettivuonna 2012–2013, 5,9 prosenttiin budjettivuonna 2013–2014 ja 5,2 prosenttiin budjettivuonna 2014–2015. Rakenteellinen alijäämä oli suhteessa BKT:hen 7,0 prosenttia budjettivuonna 2010–2011, 5,9 prosenttia budjettivuosina 2011–2012 ja 2012–2013, 4,6 prosenttia budjettivuonna 2013–2014 ja 4,7 prosenttia budjettivuonna 2014–2015.